Pavlova poslanica Hebrejima (Šarić)/Glava 2.
1 Zato valja nam većma paziti na riječi, koje smo čuli, da kako ne propadnemo. 

2 Jer ako je riječ, govorena po anđelima, bila čvrsta, i svaki prestupak i neposluh pravednu plaću primio; 

3 Kako ćemo izbjeći, ako ne budemo marili za toliko spasenje, koje je započelo propovijedanjem Gospodinovim, a od onih, koji su čuli, utvrdilo se za nas; 

4 Kad i Bog posvjedoči i znacima i čudesima i različnim silama, i dijeljenjem Duha Svetoga po svojoj volji. 

5 Jer Bog ne pokori anđelima budućega svijeta, o kojem govorimo, 

6 Ali netko posvjedoči negdje, govoreći: "Što je čovjek, da ga se spominješ, ili sin čovječji, da ga pohađaš? 

7 Umanjio si ga nešto malo od anđela, slavom i čašću ovjenčao si ga, i postavio si ga nad djelima ruku svojih, 

8 Sve si pokorio pod noge njegove." A kad mu pokori sve, ništa ne ostavi njemu nepokoreno. Ali sad još ne vidimo, da mu je sve pokoreno, 

9 A Isusa, koji je bio samo malo umanjen od anđela, vidimo zbog smrti, što podnese, ovjenčana slavom i časću, da bi po milosti Božjoj za sve okusio smrt. 

10 Jer je prilikovalo njemu, zbog kojega je sve, i po kojemu je sve, koji dovede mnoge sinove u slavu, da patnjama privede k slavi početnika spasenja njihova. 

11 Jer i onaj, koji posvećuje, i oni, koji se posvećuju, svi su od jednoga. Zato se ne stidi zvati ih braćom, 

12 Govoreći: "Objavit ću ime tvoje braći svojoj, posred crkve hvalit ću te." 

13 I opet: "Ja ću se u njega uzdati". I opet: "Evo ja i djeca, koju mi je dno Bog." 

14 A jer djeca zajednički imaju tijelo i krv, i on uze dijel u tome, da smrću satre onoga, koji ima vlast nad smrću, to jest đavla; 

15 I da izbavi one, koji su od straha smrti u svemu životu bili robovi. 

16 Jer se nigdje ne zauzima za anđele, nego se zauzima za potomke Abrahamove. 

17 Zato je trebalo, da bude u svemu sličan braći, da bude milosrdan i vjeran veliki svećenik pred Bogom, da okaje grijehe naroda. 

18 Jer zato, što je sam trpio i bio iskušan, može pomoći onima, koji se iskušavaju. 

Pavlova poslanica Hebrejima (Šarić)